Friedrich Trendelenburg
Friedrich Trendelenburg var en tysk kirurg. Han var søn af F.A. Trendelenburg og professor i Rostock, Bonn og Leipzig.
Friedrich Trendelenburg udarbejdede i 1908 en teknik, Trendelenburgs operation, til fjernelse af en livstruende blodprop i lungearterien (lungeemboli). Hans navn er desuden knyttet til undersøgelsesteknikker ved hoftelidelser og åreknuder samt Trendelenburgs leje, som består i en skrå lejring af patienten med hovedet lavt og benene løftet, fx ved kredsløbschok eller gynækologiske operationer.